Rino Serra/Tèra mìa/02


Amor a la tèra 
Amor a la tèra
A veul dì, la matin, 
Ausesse a la prima 
Frescura; a veul dì 
Che le stèile luso 
Ancora ant el cel. 

Amor a la tèra
A veul dì che la lus, 
Per primiera ch'a sia 
L'é già tarda ai tòi euj;
Quand el sol pian pianin 
Sovrasta la pian-a,
L'é già ora 'd colassion. 

Amor a la tèra
Veul dì savèj perd-se 
An verda campagna
E ant l'òr del messon. 

Amor a la tèra
Veul dì col paisan
Che pa gnanca guarda 
La festa, quand l'é ora 
Ed cheuje ij sòi frut; 
Mach messa primiera 
Peul strompé 'l sudor 
Ch'a-j cola da 'n front. 

Amor a la tèra
L'é gòj ed l 'amàlgama 
Fra cel e caussagna, 
Fra pieuva e sudor,
Fra orassion e travaj. 

Amor a la tèra
A lo conòss mach chi 
Sudand, a va sota
Na larga caplin-a 
Ch'a para dal sol.

Amor a la tèra
Lo conòss mach l 'òmo 
Che, vnùita la sèira, 
Vedd pa l 'ora d 'andé
A cogesse ant sò let
Dòp na cita orassion!

(Agost 1987)

Rino Serra
Leteratura piemontèisa